- Der er en lille ejendom, et hus i Poulstrup og endnu et hus i byens hovedgade - alle med naturgas. Frank Elefsen, indehaver af Byens Mæglere bladrer gennem salgsannoncerne på tre huse, der er salg til salg i den mindre nordjyske landsby, Poulstrup. De har alle det til fælles, at de for et halvt år siden ikke tiltrak meget opmærksomhed. - Der var simpelthen ingen henvendelser på annonceringen, så det var op ad bakke, siger han. Efter flere måneder med rekordhøje gaspriser er kurven nu vendt i Poulstrup. Ikke siden efteråret 2021 har gaspriserne været så lave, som de er lige nu, og det trækker positive spor i de små lokalsamfund, hvor mange huse er opvarmet med gas. - Den er så blevet solgt nu her, siger Frank Elefsen og peger på et af husene. Ikke længere afskrækkede De mange gasopvarmede huse i landsbyen begynder nu igen at kunne skrive solgt på til-salg-skiltene. - Der er kommet købere på banen, siden gaspriserne er faldet, og de var der simpelthen ikke i en periode, siger Frank Elefsen I sidste måned kostede gassen knap otte kroner per kubikmeter, mens den var helt oppe i over 27 kroner i august sidste år. Det er særligt det milde vintervejr og flere varmerekorder, der har være medvirkende til at presse gasprisen ned. - Det gjorde, at vi fik mange førstegangskøberne på banen igen, og det er altid positivt, for det er unge mennesker, og de sætter gang i lidt flere ting. I Poulstrup forsøgte borgerne i efteråret at komme på fjernvarme, for flere beboere frygtede, at deres huse ville blive usælgelige, hvis de fortsat fyrede med det dyre gas – men efter gaspriserne er vendt er stemning i byen også vendt, for pludselige er der igen købere til deres huse. - Nu er de ikke afskrækket for, at de ikke har råd til at bo i huset om et halvt år, siger Frank Elefsen. "Folk er oplyste" Sidste år i maj tog gaspriserne også et fald efter at være steget efter Ruslands invasion af Ukraine, men allerede få måneder efter steg gaspriserne til rekordhøje højder. Kan I risikere at sælge katten i sækken til nogen? - Nej, det synes jeg ikke. Folk i dag er så godt oplyst. De ved godt, hvad der sker omkring dem, så det synes jeg ikke er et problem, svarer Frank Elefsen. Inden for de sidste få måneder har Frank Elefsen solgt tre boliger i Poulstrup, og boligmarkedet er nu et helt andet end for et halvt år siden. -  Der er ikke som sådan noget, som står fuldstændig stille, slutter han. Mød den optimistiske mægler i indslaget herunder:

Opsummering:
Mens mange husejere for bare et halvt år siden frygtede, at de var stavnsbundet til usælgelige huse, så har de stadig faldende gaspriser nu igen sat gang i boligmarkedet i landsbyerne.